text: Музикантите от Concerto Antico и приятели ще пренесат почитателите на музиката от света на Хендел и Бах до този на Макс Регер
  • На 26 декември (събота) от 16 ч. органистът Янко Маринов в компанията на двете изтъкнати дами на белкантовото изкуство - Гергана Русекова (медзосопран) и Рада Носикова (сопран), ще изпълнят катедралния храм с романтични коледни песни и музиката на Макс Регер.
  Творчество на гениалния немски композитор, сравнимо по полифонично майсторство единствено с това на Бах, е основен акцент в програмите на редица фестивали в Европа през цялата следваща година, когато светът ще отбележи 100 години от смъртта на композитора.
  • На 27 декември (неделя) от 19:30 ч. Консортът за старинна музика CONCERTO ANTICO, под диригентството на Виктор Илиев, ще доближи публиката до гениалното творчество на Хендел, Бах, Вивалди.
  В този концерт участие ще вземат редица изтъкнати музиканти, сред които Ивайло Донков, Атанас Кръстев и др. Събитието се осъществява с подкрепата на Гьоте-институт в България и е логично продължение на концерта "Хендел и съвременници", който прозвуча на 16 декември в Камерна зала "България".
  Тази година премина под знака на 330-тата годишнина от рождението на двамата немски композитори Георг Фридрих Хендел и Йохан Себастиан Бах. От друга страна, музикалният живот през предстоящата 2016 г. ще е белязан от творчеството на Макс Регер, защото се навършват 100 години от смъртта на композитора. Ето защо в празничните дни след Рождество Христово, ансамбълът за старинна музика CONCERTO ANTICO и приятели, са подготвили срещи на публиката с майстора на органовата музика - Макс Регер и двата "стълба" на бароковата хармония - Йохан Себастиан Бах и Георг Фридрих Хендел. В два поредни дни почитателите на музиката ще имат възможността да се пренесат в две епохи, които обаче в творчеството на тези автори, остават близки и сравними в полифоничното майсторство, и в стремежа да възхвалят Бог.
  За повече информация посетете страницата на събитието във facebook: https://www.facebook.com/events/1532126833779030/
  20.12.2015 г. 21:19
  Етикети: Concerto Antico, Атанас Кръстев, Янко Маринов, Ивайло Донков, барок, музика
  https://kulturni-novini.info/sections/15/news/22655-dva-rozhdestvenski-kontserta-v-katolicheskata-katedrala-v-sofiya